มันนี่ทูเดย์
ธนบัตรสมเด็จพระเทพฯ
2 ก.พ. 2558

ธนบัตรสมเด็จพระเทพฯ
รายงานข่าวจากกระทรวงการคลัง เปิดเผยว่า เมื่อวันที่ 29 ม.ค. กระทรวงการคลังได้ออกประกาศราชกิจจานุเบกษา โดยระบุว่า ในโอกาสฉลองพระชนมายุ 5 รอบ 2 เม.ย. 2558 ธนาคารแห่งประเทศไทยเห็นเป็นการสมควรนำธนบัตรที่ระลึกชนิดราคา 100 บาท ออกใช้ เพื่อเฉลิมพระเกียรติสมเด็จพระเทพรัตนราชสุดาฯ สยามบรมราชกุมารี
ม.รังสิตชี้การค้าเกินดุลพุ่ง
นายอนุสรณ์ ธรรมใจ รองอธิการบดีฝ่ายวิจัยและบริการวิชาการ และคณบดีคณะเศรษฐศาสตร์ มหาวิทยาลัยรังสิต คาดว่า ในช่วง 6 เดือนข้างหน้า ตลาดการเงินมีความผันผวนเพิ่มสูงขึ้นอีกจากการดำเนินนโยบายคิวอีของธนาคารกลางยุโรป ซึ่งเริ่มเข้าซื้อพันธบัตรและตราสารหนี้เพิ่มอีก 6 หมื่นล้านยูโร/เดือน ตั้งแต่เดือน มี.ค.-ก.ย. 2559 รวมเม็ดเงิน 1.1 ล้านล้านยูโร โดยเป็นเม็ดเงินที่อัดฉีดเข้าสู่ระบบการเงินโลกสูงกว่าที่ตลาดคาดการณ์ไว้ และธนาคารกลางญี่ปุ่นก็ผ่อนคลายนโยบายการเงิน และทำคิวอีเพิ่มเติมเช่นกัน
ทั้งนี้ ทางการไทยควรมีมาตรการและนโยบายที่เหมาะสมในการดูแลความผันผวนในตลาดการเงินที่มีผลกระทบต่อภาคการผลิตและภาคส่งออก และต้องดำเนินการให้เท่าทันต่อสถานการณ์ที่มีพลวัตสูง
อย่างไรก็ตาม จะเห็นสัญญาณเงินบาทแข็งค่าอย่างมาก เมื่อเทียบกับเยนและยูโร ตั้งแต่เดือน มี.ค.เป็นต้นไป และเงินบาทจะอ่อนค่าลงเพียงเล็กน้อยเมื่อเทียบกับเหรียญสหรัฐ โดยคาดว่าดุลการค้าในไตรมาสแรกปีนี้ จะเกินดุลการค้าไม่ต่ำกว่า 9,000 ล้านเหรียญสหรัฐ และเกินดุลบัญชีเดินสะพัดไม่น่าจะน้อยกว่า 1.2 หมื่นล้านเหรียญสหรัฐ นับเป็นการเกินดุลทั้งสองบัญชีสูงสุดเป็นประวัติการณ์ เป็นผลจากการลดลงของราคาน้ำมันเป็นหลัก ไม่ได้เกิดจากการชะลอของเศรษฐกิจแล้วจึงมีการชะลอการนำเข้าและการส่งออกขยายตัวเพิ่มสูงขึ้นแต่อย่างใด
ขณะเดียวกัน ศูนย์วิจัยเศรษฐกิจและธุรกิจเพื่อการปฏิรูป มหาวิทยาลัยรังสิต ได้ปรับประมาณการอัตราการขยายตัวของมูลค่าส่งออกของไทยลงมาอยู่ที่ระดับ 1.5-2.5%
เมืองไทยฯ เปิดศูนย์ใหม่
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า บริษัท ได้เลือกเปิดศูนย์บริการลูกค้า สาขาเชียงคาน เพื่อให้สอดคล้องกับกลยุทธ์ของบริษัท ที่ต้องการขยายธุรกิจเข้ามาในเขตพื้นที่ชายแดนในแต่ละภูมิภาค สอดรับกับการเปิดประสู่ประชาคมเศรษฐกิจอาเซียน ที่จะมีขึ้นอย่างเป็นทางการในปี 2558 ซึ่งจะช่วยยกระดับศักยภาพการค้าและบริการให้ขยายตัวขึ้น ทั้งในแง่การค้าและการลงทุนระหว่างประเทศ รวมถึงการค้าในเขตชายแดนด้วย พร้อมกันนี้จะมีการพัฒนาบริการต่าง ๆ เพื่ออำนวยความสะดวกให้ลูกค้าด้วย